*Likumprojekts*

**Komercnoslēpumu likums**

**I nodaļa**

**Vispārīgie noteikumi**

**1. pants. Likuma mērķis**

Šā likuma mērķis ir nodrošināt komercnoslēpumu efektīvu aizsardzību Latvijā, it īpaši pret to nelikumīgu iegūšanu, izmantošanu vai izpaušanu, ko veic citas personas.

**2. pants. Komercnoslēpums**

(1) Komercnoslēpumsirzinātība un uzņēmējdarbības neizpaužama informācija, kas atbilst visām turpmāk minētajām prasībām:

1. tā ir slepena tajā nozīmē, ka tā nav vispārzināma vai pieejama civiltiesiskajā apgrozībā attiecīgajā nozarē;
2. tai ir komerciāla vērtība tādēļ, ka tā ir slepena;
3. tā attiecīgajos apstākļos ir bijusi pakļauta saprātīgiem slepenības uzturēšanas pasākumiem, ko veic persona, kura likumīgi kontrolē informāciju.

(2) Par komercnoslēpumu nevar uzskatīt informāciju, kas saistīta ar valsts pārvaldes funkciju vai uzdevumu izpildi.

(3) Grāmatvedībā par komercnoslēpumu nav uzskatāma informācija un dati, kas saskaņā ar normatīvajiem aktiem iekļaujami uzņēmuma pārskatos. Visa pārējā uzņēmuma grāmatvedībā esošā informācija uzskatāma par komercnoslēpumu un ir pieejama vienīgi revīzijām, nodokļu administrācijai nodokļu aprēķināšanas pareizības pārbaudei, kā arī citām institūcijām likumdošanas aktos paredzētajos gadījumos.

(4) Ikviena fiziskā vai juridiskā persona var kontrolēt komercnoslēpumu. Persona, kura likumīgi kontrolē komercnoslēpumu, ir uzskatāma par komercnoslēpuma turētāju.

**3. pants. Likuma piemērošanas izņēmumi**

(1) Šā likuma noteikumus attiecībā uz pasākumiem, procedūrām vai tiesiskās aizsardzības līdzekļiem komercnoslēpuma iegūšanai, izmantošanai vai izpaušanai nepiemēro darba koplīguma pusēm, ciktāl tas skar darba koplīguma noslēgšanai vai grozīšanai nepieciešamo komercnoslēpumu.

(2) Šis likums nav piemērojams ar mērķi ierobežot darbinieku pārvietošanās brīvību vai paredzēt jebkādus citus papildu ierobežojumus darba līgumos, kas nav noteikti normatīvajos aktos.

(3) Citos normatīvajos aktos var būt paredzēti izņēmumi komercnoslēpumu aizsardzības piemērošanai attiecībā uz gadījumiem, kad:

1. komercnoslēpuma turētājs normatīvajos aktos noteiktajos gadījumos sabiedrības interesēs izpauž informāciju, tostarp komercnoslēpumu, valsts pārvaldes iestādēm vai tiesām to funkciju veikšanai;
2. normatīvie akti paredz valsts pārvaldes iestādēm vai tiesām izpaust informāciju, tostarp komercnoslēpumu, kas ir minēto iestāžu rīcībā, atbilstoši normatīvajos aktos noteiktajai kārtībai, apjomam un veidam.

**II nodaļa**

**Komercnoslēpuma iegūšana, izmantošana un izpaušana**

**4. pants. Likumīga komercnoslēpuma iegūšana, izmantošana un izpaušana**

(1) Ir pieļaujami vienīgi likumīgi komercnoslēpuma iegūšanas, izmantošanas un izpaušanas gadījumi, kas noteikti šajā likumā.

(2) Komercnoslēpuma iegūšanu uzskata par likumīgu, ja komercnoslēpums ir iegūts kādā no šādiem veidiem:

1) neatkarīgs atklājums vai radīšana;

2) tāda produkta vai objekta aplūkošana, izpēte, sadale pa sastāvdaļām vai pārbaude, kas ir darīts pieejams sabiedrībai vai kas ir tāda informācijas ieguvēja likumīgā turējumā, kuram nav nekāda juridiski saistoša pienākuma ierobežot komercnoslēpuma iegūšanu;

3) darbinieku vai to pārstāvju tiesību uz informāciju un apspriešanos izmantošana, ievērojot normatīvā regulējumā paredzētās prasības un pastāvošo praksi;

4) jebkāda cita prakse, kas attiecīgajos apstākļos atbilst godīgai komercpraksei.

(2) Likumīgai komercnoslēpuma iegūšanai, izmantošanai un izpaušanai tiek pielīdzināta komercnoslēpuma iegūšana, izmantošana un izpaušana, kas veikta kādā no šiem gadījumiem:

1) lai izmantotu tiesības uz vārda un informācijas brīvību, tostarp ievērojot plašsaziņas līdzekļu brīvību un uzskatu daudzveidību, un atklātu pārkāpumu, ļaunprātīgu rīcību vai nelikumīgu darbību, ja iespējamais pārkāpējs rīkojies nolūkā aizsargāt vispārējās sabiedrības intereses;

2) komercnoslēpumu izpauduši darbinieki saviem pārstāvjiem, ja šāda izpaušana ir nepieciešama pārstāvjiem normatīvajos aktos noteikto funkciju izpildei;

3) lai aizsargātu normatīvajos aktos noteiktās likumīgās intereses.

**5. pants. Komercnoslēpuma tiesību pārkāpums**

(1) Komercnoslēpuma iegūšana ir uzskatāma par nelikumīgu, ja tas ir noticis bez komercnoslēpuma turētāja atļaujas un šādu iemeslu rezultātā:

1) neatļauta piekļuve tādiem dokumentiem, objektiem, materiāliem, vielām vai elektroniskajām datnēm, to piesavināšanās vai kopēšana, kuri ir komercnoslēpuma turētāja likumīgā kontrolē, kas ietver komercnoslēpumu vai no kuriem to var izsecināt;

2) jebkāda cita rīcība, kas attiecīgajos apstākļos ir uzskatāma par pretrunā esošu godīgai komercpraksei.

(2) Komercnoslēpuma izmantošanu un izpaušanu uzskata par nelikumīgu, ja to bez komercnoslēpuma turētāja atļaujas ir veikusi persona, kura atbilst kādam no šiem nosacījumiem:

1) minētā persona ir nelikumīgi ieguvusi komercnoslēpumu;

2) minētā persona ir pārkāpusi normatīvajos aktos vai līgumā noteikto pienākumu neizpaust komercnoslēpumu vai ierobežot tā izmantošanu.

(3) Komercnoslēpuma iegūšanu, izmantošanu vai izpaušanu uzskata par nelikumīgu, ja persona šādas iegūšanas, izmantošanas vai izpaušanas laikā zināja vai attiecīgajos apstākļos tai būtu vajadzējis zināt, ka komercnoslēpums ir ticis tieši vai netieši iegūts no citas personas, kas komercnoslēpumu izmantoja vai izpauda nelikumīgi.

(4) Pārkāpuma preču jeb preču, kuru dizains, īpašības, darbība, ražošanas process vai tirgvedība gūst nozīmīgu labumu no nelikumīgi iegūta, izmantota vai izpausta komercnoslēpuma, ražošana, piedāvāšana vai laišana tirgū, vai pārkāpuma preču importēšana, eksportēšana vai glabāšana minētajiem nolūkiem arī tiek uzskatīta par komercnoslēpuma nelikumīgu izmantošanu, ja persona, kas veic šādas darbības, zināja vai attiecīgajos apstākļos tai būtu vajadzējis zināt, ka komercnoslēpums ticis iegūts vai izmantots nelikumīgi.

**6. pants. Informācija par komercnoslēpumu**

(1) Komercnoslēpuma turētājs normatīvajos aktos noteiktajos gadījumos nododot informāciju valsts pārvaldes iestādei, norāda, vai informācija ir komercnoslēpums šā likuma izpratnē.

(2) Informācija par komercnoslēpumu ir ierobežotas pieejamības informācija līdz brīdim, kad komercnoslēpuma turētājs paziņo iestādei par komercnoslēpuma statusa izbeigšanu vai kad attiecīgā informācija kļuvusi vispārzināma vai pieejama trešajām personām un komercnoslēpuma turētājs par to ir uzzinājis.

**7. pants. Noilgums**

Prasību pret personu, kas ir nelikumīgi ieguvusi, izmantojusi vai izpaudusi kādu komercnoslēpumu, var celt sešu gadu laikā no brīža, kad komercnoslēpuma turētājs uzzināja vai tam vajadzēja uzzināt par komercnoslēpuma nelikumīgu iegūšanu, izmantošanu vai izpaušanu.

**III nodaļa**

**Tiesiskās aizsardzības līdzekļi**

**8. pants. Tiesiskās aizsardzības līdzekļu veidi**

Ja lietā par komercnoslēpuma tiesību pārkāpumu tiesa konstatē pārkāpumu, tā var piemērot šādus tiesiskās aizsardzības līdzekļus:

1) pienākumrīkojumu;

2) kaitējuma atlīdzības piedziņu;

3) komercnoslēpumu saturošo materiālu iznīcināšanu vai nodošanu;

4) pārkāpuma preču atsaukšanu vai izņemšanu no tirdzniecības;

5) pārkāpuma iezīmju novēršanu pārkāpuma precēm;

6) pārkāpuma preču iznīcināšanu;

7) sprieduma publiskošanu.

**9. pants. Tiesiskās aizsardzības līdzekļu piemērošanas vispārīgie noteikumi**

Tiesa, lemjot par prasīto tiesiskās aizsardzības līdzekļu piemērošanu un vērtējot to piemērošanas samērīgumu, ņem vērā attiecīgās lietas apstākļus, tostarp, kur iespējams:

1. komercnoslēpuma vērtību vai citas specifiskas komercnoslēpuma iezīmes;
2. pasākumus, kas veikti, lai komercnoslēpumu aizsargātu;
3. pārkāpēja rīcību komercnoslēpuma iegūšanā, izmantošanā vai izpaušanā;
4. iespējamību, ka pārkāpējs turpmāk nelikumīgi izmantos vai izpaudīs komercnoslēpumu;
5. komercnoslēpuma nelikumīgas izmantošanas vai izpaušanas sekas;
6. pušu, trešo personu un sabiedrības likumīgās intereses;
7. pamattiesību aizsardzību.

**10. pants. Pienākumrīkojums**

(1) Šā likuma izpratnē par pienākumrīkojumu ir uzskatāms:

1) aizliegums izmantot vai izpaust komercnoslēpumu;

2) aizliegums ražot, piedāvāt, laist tirgū vai izmantot pārkāpuma preces vai importēt, eksportēt vai glabāt pārkāpuma preces minētajiem nolūkiem.

(2) Ja tiesa ierobežo pienākumrīkojuma ilgumu, laikam, kurā aizliegums ir spēkā, ir jābūt pietiekamam, lai novērstu jebkuru komerciālu vai ekonomisku priekšrocību, ko pārkāpējs būtu varējis iegūt komercnoslēpuma nelikumīgas iegūšanas, izmantošanas vai izpaušanas rezultātā.

(3) Ja pēc sprieduma taisīšanas attiecīgā informācija vairs neatbilst šā likuma 2.panta pirmajā daļā noteiktajām komercnoslēpuma pazīmēm tādu iemeslu dēļ, kurus tieši vai netieši nevar saistīt ar atbildētāju, atbildētājs ir tiesīgs celt prasību tiesā par pienākumrīkojuma atcelšanu.

**11. pants. Kaitējuma atlīdzība**

(1) Komercnoslēpuma turētājs ir tiesīgs prasīt komercnoslēpuma tiesību pārkāpuma rezultātā nodarītā mantiskā kaitējuma un nemantiskā kaitējuma atlīdzību.

(2) Prasot atlīdzināt mantisko kaitējumu, komercnoslēpuma turētājs par katru pārkāpumu var lūgt vienu no šādiem mantiskās atlīdzības veidiem:

1. zaudējumu atlīdzību;
2. licences maksu – summu, kuru varētu saņemt komercnoslēpuma turētājs par komercnoslēpuma izmantošanas tiesību piešķiršanu;
3. peļņu, ko pārkāpuma rezultātā negodīgi guvusi persona, kura izdarījusi komercnoslēpuma tiesību pārkāpumu.

(3) Nemantiskā kaitējuma atlīdzības apmēru nosaka pēc tiesas ieskata.

**12. pants. Papildu tiesiskās aizsardzības līdzekļi**

(1) Papildus pienākumrīkojumam vai kaitējuma atlīdzībai tiesa var piemērot arī šādus tiesiskās aizsardzības līdzekļus:

1. pilnībā vai daļēji iznīcināt tādus dokumentus, objektus, materiālus, vielas vai elektroniskās datnes, kas satur komercnoslēpumu vai ir komercnoslēpums, vai piemērotā gadījumā nodot šos dokumentus, objektus, materiālus, vielas vai elektroniskās datnes vai to daļas attiecīgajam komercnoslēpuma turētājam;
2. atsaukt vai izņemt no tirdzniecības pārkāpuma preces ar noteikumu, ka izņemšana neapdraud konkrētā komercnoslēpuma aizsardzību;
3. novērst pārkāpuma precēm pārkāpuma iezīmes;
4. iznīcināt pārkāpuma preces;
5. publiskot informāciju par spriedumu, tostarp publicēt tiesas spriedumu pilnībā vai daļēji masu informācijas līdzekļos, ar noteikumu, ka tiek nodrošināta komercnoslēpuma konfidencialitāte, komercnoslēpumu saturošos fragmentus izslēdzot vai rediģējot.

(2) Šā panta pirmajā daļā noteiktās darbības izpildāmas par pārkāpēja līdzekļiem, ja vien tiesa nekonstatē īpašu iemeslu to nedarīt.

(3) Tiesa, lemjot par šā panta pirmās daļas 5.punktā minētā tiesiskās aizsardzības līdzekļa piemērošanu, papildus šā likuma 9.pantā norādītajiem apstākļiem ņem vērā arī to, vai informācija par pārkāpēju ļautu identificēt fizisko personu un, ja ļautu, vai minētās informācijas publiskošana ir pamatota, jo īpaši ievērojot iespējamo kaitējumu, ko šāds līdzeklis var radīt pārkāpēja privātumam un reputācijai.

**13. pants. Alternatīva atlīdzība**

(1) Tiesa pēc atbildētāja lūguma tā vietā, lai piemērotu šā likuma 10.panta pirmajā daļā un 12.panta pirmajā daļā minētos tiesiskās aizsardzības līdzekļus, var piedzīt komercnoslēpuma turētājam naudas kompensāciju, ja tiek konstatēti visi turpmāk minētie nosacījumi:

1. izmantošanas vai izpaušanas laikā attiecīgā persona nedz zināja, nedz arī attiecīgajos apstākļos tai bija jāzina, ka komercnoslēpums tika iegūts no citas personas, kura komercnoslēpumu izmantoja vai izpauda nelikumīgi;
2. attiecīgo tiesisko aizsardzības līdzekļu piemērošana atbildētājam radītu nesamērīgu kaitējumu;
3. naudas kompensācija ir pietiekami apmierinošs līdzeklis.

(2) Naudas kompensācija, kas izmaksājama šā likuma 10.pantā minētā pienākumrīkojuma vietā, nepārsniedz licences maksu – summu, kuru varētu saņemt komercnoslēpuma turētājs par komercnoslēpuma izmantošanas tiesību piešķiršanu – par laiku, kurā komercnoslēpuma izmantošana būtu aizliegta.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no Eiropas Parlamenta un Padomes 2016. gada 8. jūnija Direktīvas (ES) Nr. 2016/943 par zinātības un darījumdarbības neizpaužamas informācijas (komercnoslēpumu) aizsardzību pret nelikumīgu iegūšanu, izmantošanu un izpaušanu.

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

Mantiņa 67036739

[Luize.Mantina@tm.gov.lv](mailto:Luize.Mantina@tm.gov.lv)